অ্যামাজনের অডিবল ইতিমধ্যেই বিশ্বের একাধিক দেশে তুমুল জনপ্রিয়তা পেয়েছে। ভারতে এই পরিষেবা মিলতে চলেছে ন্যূনতম ১৯৯ টাকার মাসিক প্ল্যানে। যেখানে শুরুতেই ২ লক্ষেরও বেশি বইয়ের সম্ভার থেকে পছন্দের বই বেছে নিতে পারবেন আগ্রহী পড়ুয়া। অ্যামাজন কর্তৃপক্ষের দাবি, নিয়মিত এই প্ল্যাটফর্মে বাড়ানো হবে ভারতীয় এবং আন্তর্জাতিক বইয়ের সংখ্যা। 'অডিবল'-এ স্টিফেন ফ্রাই, জিম ডালে, জেরেমি আয়রনস-এর মতো খ্যাতনামা ব্যক্তিত্বরা আপনার কাজ সহজ করে দেওয়ার দায়িত্বে রয়েছেন চরিত্রগুলির মুখ হয়ে উঠে। এর গ্রহণযোগ্যতা আরও বাড়াতে অ্যালেক্সার মধ্যেও যোগ করে দেওয়া হচ্ছে এই পরিষেবা, যাতে ইকো স্পিকারের মাধ্যমে আপনার বই পড়া, থুড়ি, বই শোনার অভিজ্ঞতা আরও অনেক আকর্ষণীয় হয়ে ওঠে। অ্যামাজন ক্লাউড প্লেয়ারের মাধ্যমে বা অডিবলের ওয়েবসাইটে গিয়ে (https://www.audible.com/) অ্যামাজন অ্যাকাউন্ট দিয়ে লগ-ইন করলে আপনার জন্য সামনে খুলে যাবে অগুন্তি বইয়ের সম্ভার। আইওএস এবং অ্যান্ড্রয়েড মোবাইলে অডিবল অ্যাপ ইনস্টল করে নিয়েও ব্যবহার করা যেতে পারে এই পরিষেবা। যেখানে, পছন্দের জন্য সায়েন্স ফিকশন, ফ্যান্টাসি, রোমান্স, মিস্ট্রি, ইয়ং অ্যাডাল্ট, স্পিরিচুয়ালিটি, বায়োগ্রাফিস, বিজনেস এবং সেলফ-ডেভেলপমেন্ট-সহ একাধিক গোত্রের প্রত্যেকটিতে সাজিয়ে রাখা রয়েছে একাধিক অডিয়োবুক। প্রথমবার লগ-ইন করার পর সাধারণ ব্যবহারকারীরা ৩০ দিন এবং অ্যামাজন প্রাইম মেম্বাররা ৯০দিন বিনামূল্যে ব্যবহার করতে পারবেন এই পরিষেবা। তারপর ১৯৯ টাকার মূল মাসিক প্ল্যান ছাড়াও ৬ মাস এবং ১২ মাসের দু'টি মেম্বারশিপ করার সুযোগ রয়েছে ১,৩৪৫ টাকা এবং ২,৩৩২ টাকায়।